Сергей Есенин
Няма да се върне таз нощ хладна…

Превод от руски: Борис Младенов-Young, 2011

chitanka.info

Няма да се върне таз нощ хладна,

милата си не ще видя аз,

песента на славея отрадна

няма пак да слушам до захлас.

Отлетя таз майска нощ. Не мога

да й кажа: Спри! Върни се ти!

Есента дойде сурова, строга,

с дъждове поройни и мъгли.

В хладна гръд стаила обич нежна

милата ми в гроба кротко спи

и не може бурята метежна

да разбуди нейните очи.

Песента на славея замлъкна,

той в земи далечни отлетя…

В нощната прохлада сам се мъкна

и тъгувам с плачеща душа.

С. Есенин

Превод от руски — 2011 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.